Jegyzőkönyv

Készült: Délegyháza Község Önkormányzata Képviselő-testülete 2016. december 15. napján 9:45 órakor a Polgármesteri Hivatalban megtartott rendkívüli nyílt ülésén.

|  |  |
| --- | --- |
| Jelen vannak a jelenléti ív szerint: | dr. Riebl Antal – polgármester  Darabos Zsuzsanna – képviselő |
|  | Görbe István – képviselő  Jakus Lászlóné - képviselő |
|  |  |
|  | dr. Molnár Zsuzsanna – jegyző |
|  |  |
|  |  |

Hiányzik: Szilveszter Lajos – alpolgármester, Bednárik László – képviselő, és Válóczi Tünde – képviselő igazoltan távol.

dr. Riebl Antal köszönti a megjelenteket, megnyitja az ülést, megállapítja, hogy a Képviselő-testület 4 fővel határozatképes, a jegyzőkönyv hitelesítésére felkéri Darabos Zsuzsanna és Görbe István képviselőket.

dr. Riebl Antal szavazásra teszi fel a javaslatot.

Képviselő-testület szavazott: (4 fő), 4 igen szavazattal, tartózkodás és nem szavazat nélkül az alábbi határozatot hozta:

261/2016.(XII.15.) számú képviselő-testületi határozat

Délegyháza Község Önkormányzat Képviselő-testülete a 10/2011.(II.16.) önkormányzati rendelet 24. § (3) bekezdése c) pontja alapján a jegyzőkönyv hitelesítésére Darabos Zsuzsanna és Görbe István képviselőket választja meg.

Határidő: azonnal

Felelős: Képviselő-testület

dr. Riebl Antal javasolja, hogy a Képviselő-testület egy napirendi pontot tárgyaljon, mely a KLIK-kel kötendő megállapodás.

dr. Riebl Antal szavazásra teszi fel a napirendi pontot az alábbiak szerint: A KLIK-kel kötendő megállapodás ügye.

Képviselő-testület szavazott: (4 fő), 4 igen szavazattal, tartózkodás és nem szavazat nélkül az alábbi határozatot hozta:

262/2016.(XII.15.) számú képviselő-testületi határozat

Délegyháza Község Önkormányzat Képviselő-testülete a rendkívüli nyílt ülés napirendi pontjának megtárgyalását elfogadja az alábbiak szerint:

1./ A KLIK-kel kötendő megállapodás ügye

Határidő: azonnal

Felelős: Képviselő-testület

1. A KLIK-kel kötendő megállapodás ügye – előadó: dr. Riebl Antal

dr. Riebl Antal elmondja, hogy a tegnapi döntés mely azt eredményezte, hogy nem fogadtuk el ezt a megállapodást azt eredményezte, hogy a minisztérium saját hatáskörében eldönthetné, hogy létrehozza ezt a megállapodást. Én úgy gondolom, hogy a bonyodalmak megelőzése miatt, kényszerből hozzuk meg a szükséges határozatot. A határozatunk szövegében szerepeltetjük, hogy ezt a határozatot a kényszer szülte.

dr. Molnár Zsuzsanna elmondja, hogy még ma reggel azt gondolta, hogy egy eljárás lesz lefolytatva, törvényességi felügyeleti eljárás, amelynek a végeredménye ez a megállapodás. Ma megdöbbenve olvasta, a Köznevelési törvény átmeneti rendelkezését, mely úgy szól, hogyha december 15-ig nem jön létre, vagy nem teljes körűen jön létre a megállapodás akkor az oktatásért felelős miniszter december 20-ig létrehozza a megállapodást, és határozatban dönt a megállapodásban még nem rendezett kérdésekről. Mely ellen fellebbezésnek nincs helye, és a bírósági felülvizsgálat sem halasztó hatályú, és a felfüggesztésnek sincs helye. Ezért indítványoztam, az ülést, mert törvényességi jelzéssel kellene élnem, másrészt ne kényszerítsük magunkat olyan helyzetbe, hogy a miniszter dönt helyettünk. Később ugyan pótolhatjuk a megállapodást, de az hogy venné ki magát.

Jakus Lászlóné kérdése az, hogy amit döntöttek, azt el kell fogadni.

dr. Riebl Antal válasza igen.

Jakus Lászlóné ezekkel a feltételekkel, ahogy ott le van írva? Ezen módosítani nem lehet?

Görbe István nem.

dr. Riebl Antal ez a megállapodás egyébként arról szól, hogy majd megállapodunk.

dr. Molnár Zsuzsanna igen, majd megállapodunk a részletekben.

Darabos Zsuzsanna … így most meg tudsz állapodni, ha nem fogadod el, akkor megcsinálják helyetted, és akkor nem használhatod a tornacsarnokot.

dr. Molnár Zsuzsanna én is így értelmezem.

Jakus Lászlóné miért kell foglalkozni ezzel, ha ők eldöntenek mindent.

dr. Riebl Antal mert a demokrácia, így néz ki ma Magyarországon.

dr. Molnár Zsuzsanna egyébként a törvény azt fogalmazza meg, mint a megállapodás. Tanítási időn kívül kötelességük nekünk biztosítani a helyiségeket, ott is csak a törvényt idézi be. Amiről tegnap is beszéltünk, a részleteket a külön megállapodás tartalmazza majd, amit 2017. január 31-ig kötünk meg. Ez egyetlen dologról szól, hogy elviszi az iskolát, meg a három embert és minden egyébről külön állapodunk meg. Én így értelmezem ezt.

dr. Riebl Antal egyéb hozzászólás, javaslat? Tegnap azt kértem, hogy lelkiismerete szerint döntsön mindenki, köszönöm szépen, hogy ilyen döntés született. Most meg azt kérem, hogy a kényszer hatására fogadjuk el ezt a megállapodást.

dr. Molnár Zsuzsanna amit a határozatban is rögzítünk, hogy kényszerre, a körülményekre, és a törvényre tekintettel.

Jakus Lászlóné kéri, hogy szavai szó szerint legyenek a jegyzőkönyvbe, majd folytatja, hogy álláspontja szerint, így egy képviselő az egyik nap eldönt valamit, mert úgy gondolja, hogy az a helyes, majd egy felsőbb utasítás hatására meg kell hogy változtassa az elveit. Bocsásson meg a világ, akkor miért vagyok képviselő? Én egy közösséget képviselek, akik velem értenek egyet, hiszen egy élet munkája van az iskolába, amit a szülők tettek bele. A mi délegyházi gyerekeink járnak ide. Azt gondolom, hogy ezzel valahol megkérdőjelezik a képviselői munkámat is, hiszen nem dönthetek úgy, ahogy a lelkiismeretem és a közösség elvárja. Rám kényszerítenek egy döntést, és ez úgy gondolom, megalázó.

Darabos Zsuzsanna és Görbe István is tejes mértékig egyetértenek.

Görbe István azt kérdezi, hogy miért hozzák ide a döntést, ha már döntöttek. Miért kell a Képviselő-testületet ilyen helyzetbe hozni?

Darabos Zsuzsanna ez nem döntés, ez egy formális dolog.

dr. Molnár Zsuzsanna elmondja, hogy a megállapodási tervezetet pirosítva küldték ki mindazokat a pontokat, amibe volt egyáltalán beleírható lehetőség.

dr. Riebl Antal szerint az marad, hogy a külön megállapodásokat lehetőleg fogadjuk el, hogy nekünk is jó legyen, és minél kevésbé korlátozzák a tevékenységünket.

Jakus Lászlóné ennyiben van szabad kezünk.

dr. Riebl Antal egyéb hozzászólás, javaslat. Egyszerű többség szükséges?

dr. Molnár Zsuzsanna: szerintem nem, minősített, mert vagyonkezelési szerződés. A vagyonrendelet és vagyontörvény szerint.

dr. Riebl Antal tisztelettel kérem képviselő társaimat, hogy kerüljön a határozat szövegébe, hogy ellenkező meggyőződésünk ellenére, kényszerből szavazzuk meg.

Görbe István a falu előtt szégyelljük magunkat, hogy nem tudjuk megvédeni azt, amit a falu saját maga épített fel, személyenként hordták a téglát, hogy Délegyházának legyen rendes iskolája.

dr. Molnár Zsuzsanna felolvassa a határozat bevezető részét a kiegészítéssel.

dr. Riebl Antal szavazásra teszi fel a határozati javaslatot a kiegészítéssel, miszerint Délegyháza Község Önkormányzat Képviselő-testülete a 252/2016.(XII.14.) számú határozatát – ellenkező meggyőződésük ellenére, kényszerből, a körülményekre, a nemzeti köznevelésről szóló 2016. évi CXC. törvény 99/H.§ (4) bekezdésében foglaltakra tekintettel, miszerint ha 2016. december 15-ig nem jön létre az átadás-átvételről szóló megállapodás, úgy az oktatásért felelős miniszter 2016. december 20. napjáig határozattal létrehozza - megváltoztatja, és a a.) Délegyháza Község Önkormányzata által működtetett köznevelési intézmény állami működtetésbe vételével összefüggő, a feladatellátáshoz kapcsolódó létszámátadásról, valamint a feladatellátáshoz kapcsolódó vagyon, jogok és kötelezettségek átadás-átvételéről szóló megállapodást a Szigetszentmiklósi Tankerületi Központtal a Képviselő-testület elfogadja. b.) Délegyháza Község Önkormányzat által működtetett és tulajdonában lévő köznevelési feladat ellátását szolgáló ingó és ingatlan vagyon átadásáról szóló vagyonkezelési szerződést a Szigetszentmiklósi Tankerületi Központtal a Képviselő-testület elfogadja.

Képviselő-testület szavazott: (4 fő), 4 igen szavazattal, nem szavazat és tartózkodás nélkül az alábbi határozatot hozta:

263/2016.(XII.15.) számú képviselő-testületi határozat

Délegyháza Község Önkormányzat Képviselő-testülete a 252/2016.(XII.14.) számú határozatát – ellenkező meggyőződésük ellenére, kényszerből, a körülményekre, a nemzeti köznevelésről szóló 2016. évi CXC. törvény 99/H.§ (4) bekezdésében foglaltakra tekintettel, miszerint ha 2016. december 15-ig nem jön létre az átadás-átvételről szóló megállapodás, úgy az oktatásért felelős miniszter 2016. december 20. napjáig határozattal létrehozza - megváltoztatja, és a

a.) Délegyháza Község Önkormányzata által működtetett köznevelési intézmény állami működtetésbe vételével összefüggő, a feladatellátáshoz kapcsolódó létszámátadásról, valamint a feladatellátáshoz kapcsolódó vagyon, jogok és kötelezettségek átadás-átvételéről szóló megállapodást a Szigetszentmiklósi Tankerületi Központtal a Képviselő-testület elfogadja.

b.) Délegyháza Község Önkormányzat által működtetett és tulajdonában lévő köznevelési feladat ellátását szolgáló ingó és ingatlan vagyon átadásáról szóló vagyonkezelési szerződést a Szigetszentmiklósi Tankerületi Központtal a Képviselő-testület elfogadja.

Határidő: azonnal.

Felelős: polgármester

Melléklet: 2 db

dr. Riebl Antal bocsánatot kér a képviselőktől, hogy ilyen helyzetbe hozta őket.

Jakus Lászlóné megerősíti, hogy szégyelli magát, mert képviselőként kényszerből más véleményt kell alkotnia.

dr. Riebl Antal megköszöni a közösen végzett munkát és bezárja az ülést.

k.m.f.

|  |  |
| --- | --- |
| dr. Riebl Antal  polgármester  Darabos Zsuzsanna | dr. Molnár Zsuzsanna  jegyző  Görbe István |
| hitelesítő képviselő | hitelesítő képviselő |
|  |  |